**Vyhlásenie**

**Ministerstva dopravy a výstavby Slovenskej republiky**

Návrh zákona z ........ 2020, ktorým sa mení a dopĺňa zákon č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov sa predkladá na rokovanie Legislatívnej rady vlády Slovenskej republiky s rozporom s Ministerstvom financií Slovenskej republiky. To uplatnilo pripomienku voči zvýšeným nárokom na štátny rozpočet vo výške 1 000 000,- eur ročne, ktoré nie sú kryté v rámci schváleného rozpočtu. S rozpočtovo nekrytým vplyvom nesúhlasí a žiada pokračovať v legislatívnom procese až po vyjasnení krytia požadovaných výdavkov. Zároveň upozorňuje na skutočnosť, že v súčasnej etape prípravy návrhu rozpočtu verejnej správy na roky 2021 až 2023 nie sú v kapitole Ministerstva dopravy a výstavby Slovenskej republiky (ďalej len „MDV SR“) rozpočtované kapitálové výdavky.

MDV SR trvá na vyčíslenom dopade na štátny rozpočet, keďže deklarované nároky na štátny rozpočet v celkovej výške 21 000 000,- eur sú nevyhnutné pre zabezpečenie výstavby obecných nájomných bytov. K rozvoju verejného nájomného sektora sa prihlásila Vláda Slovenskej republiky vo svojom programovom vyhlásení na roky 2020 – 2024. Z tejto sumy len nároky vo výške 1 000 000,- eur ročne sú priamo vyvolané navrhovanými úpravami a teda predstavujú zvýšený nárok na rozpočet tohto návrhu zákona.

Napriek skutočnosti, že kapitálové výdavky vo výške 20 000 000,- eur nie sú v súčasnosti v kapitole MDV SR rozpočtované, zodpovedajú výške kapitálových výdavkov, ktoré boli MDV SR vyčlenené na poskytovanie dotácií na rozvoj bývania v minulom období. Tieto kapitálové výdavky spolu so zvýšenými nárokmi vyvolanými predkladaným návrhom zákona si MDV SR bude uplatňovať v rámci prípravy rozpočtu na roky 2021 – 2023.

V materiáli nie sú akceptované zásadné pripomienky Združenia bytového hospodárstva na Slovensku, ktoré je nepovinne pripomienkujúcim subjektom, nakoľko pripomienky sú nad rámec problematiky riešenej zákonom č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov.

Materiál sa predkladá na ďalšie konanie bez rozporov s ostatnými ústrednými orgánmi štátnej správy a zástupcami verejnosti. Vyhodnotenie medzirezortného pripomienkového konania je súčasťou predloženého materiálu.